Babaso yɛ nsaneyadeɛ a yɛnya firi titiri nna mu nkitahodie mu na ɛtumi sane mmaa ne mmarima nyinaa. Mmeaeɛ ahodoɔ a ɛwɔ nipadua no mu a babaso yadeɛ yi tumi da adi wɔ hɔ ne drobɛn a dwonsɔ fam, yɛn to kwan ano anaa yɛn menem. Sɛ ɛba mmaa mu a, yadeɛ yi sane tumi da adi wɔ wɔn awodeɛ ano. Yɛtaa nya babaso firi nna mu, ɛno akyi, mmɔfra tɔtɔfeewa nso tumi nya bi firi wɔn maamenom a wɔanya bi nkyɛn wɔ awoɔ mu. Mmɔfra saa no, yadeɛ yi tumi ha wɔn ani.
Hyɛ no nso sɛ, adeɛ baako a ɛma babaso yadeɛ yi yɛ hu ne sɛ ɛntaa mmɔ nkaeɛ, nanso sɛ wo tiri yɛ yie a nsɛnkyerɛnneɛ mmienu anaa mmiɛnsa bi tumi da adi ma yɛhunu sɛ yadeɛ yi bi wɔ wo nipadua mu. Ɛte saa deɛ a, ɛnneɛ momma yɛnhwɛ nsɛnkyerɛnneɛ a ɛtaa da adi.
1. Babaso mmoa yi tumi ma obi te yea wɔ ne barima anaa ne baa mu, na emu nso tumi hyehye no berɛ korɔ no ara mu.
2. Nsuo a ani yɛ fitaa, akokɔsradeɛ anaa ahahamono tumi firi nipa no barima anaa ne baa mu.
3. Mmaa binom wɔ hɔ nso a, ɛtumi ma wɔte yea anaasɛ mogya tu wɔn berɛ a wɔrenya nna mu nkitahodie no.
4. Mmaa binom nso taa te yea pa ara wɔ wɔn ayaase.
5. Ɛtumi de kuro ba wɔn mene mu ma ɛhɔ tumi hono anaa biribi bɛfua hɔ.
6. Sɛbe, ɛto kwan ano hɔ no tumi yɛ hene, na nsuo fitaa bi nso tumi firi hɔ ba.
7. Babaso mmoa no tumi ha obi ani ma nsuo mann bi tumi firi ebinom ani ase ba.
8. Mmarima mu no, ɛtumi ma yea ba sɛbe wɔn hwoa mmadwoa no mu baako, anaa ɛtumi hono.
Nneɛma ahodoɔ a ɛbɔ kwan ma obi tumi nya babaso yadeɛ yi ntɛm so.
1. Wɔn a wɔne mmaa anaa mmarima bɛboro baako nya nna mu nhyiamudie.
2. Wɔn a wɔanya babaso yadeɛ yi bi pɛn.
3. Sɛ obi wɔ nna mu yadeɛ bi.
4. Sɛ obi yɛ ɔbabunu, ɛsiane sɛ saa berɛ no na n’akɔnnɔ wɔ soro pii a sɛ wanhyɛ ne ho so a, ɔbɛtumi ne ɔfoforɔ anya nkitahodie wɔ nna mu ama ne tiri anyɛ yie a yadeɛ yi bi bɛbɔ no.
5. Sɛ obi ne nipa foforɔ koraa renya nna mu nkitahodie. Wone obi a wonnim n’apɔmuden ho biribiara renya nna mu nkitahodie no nso tumi bɔ kwan ma wonya saa yadeɛ yi bi.
Ɔhaw foforɔ a babaso tumi kɔfa ba
1. Ɛtumi si ɔbaarima anaa ɔbaa awoɔ ho kwan.
2. Yadeɛ mmoa yi tumi terɛ kɔ yɛn apɔ so apɔ so ma ɛtumi de yea ba hɔ.
3. Ɛtumi bɔ kwan ma akwanya a ɛwɔ hɔ sɛ obi nya babaso wɛmfoɔ nso kɔ soro.
4. Mmɔfra a wɔtaa nya babaso firi wɔn awofoɔ hɔ nso, ɛtumi wie wɔn anifira ne honam ani nsaa nsaa.
5. Ɛtumi ma mmarima binom nso mmarima so te yɛ ketewa.
Ebia woahunu nsɛnkyerɛnneɛ ahodoɔ yi bi wɔ wo ho nanso w’adwene nkɔɔ so. Yɛ no ntɛm kɔhunu wo dɔkota animanim yi ara na ɔnhunu mmoa a ɔbɛtumi de aboa wo. Afei, wobɛtumi akyɛ ama afoforɔ nso nsa aka nimdeɛ yi, na wɔada wɔn ho so.
